ALDAW DAGITI AL-ALIA
Ditoy nalam-ek a disso a nakaipalladawan ‘toy kararua.
Kadagiti paraangan arig kamposanto dagiti arkosda:
Adda nangisit a lungon, puraw a krus ken rurog a nakadeppa.
Anniniwan ti mangkukulam, sapot ken lawwalawa
Ti maanninawan kadagiti sarming a tawtawa.
Kadagiti nakatangep a ridaw, agbanbantay dita
Dagiti nakarungiit a kabkabanga wenno pumpkin
A nakitikitan agpagpaggaak a rupa, dumardarang dagiti matana.
Aldaw ita dagiti di katatawan ken al-alia,
Panawen daytoy dagiti nagmaskara
Kadagiti nakaal-alingget a rupa ti bruha ken vampira,
Iti sardam ti maudi a kidem ti Oktubre
Agdakiwasda kadagiti kalsada,
Sa “trick or treat” kunada iti paraangan a serkenda
Ket maiyatang ti kendi a sumra ti “trickda."
Ngem sannakon a mabutbuteng dagitoy a buya
Ta sanayakon a nakilanglangen kadagiti al-alia
Idi addaak pay laeng iti adayo a daya, inaldaw kunam sa,
Saan laeng nga arkos, wen, talaga a pudnoda,
Saanda metten nga aggigiyan kadagiti balete, dalipawen ken acacia.
Nagapondan kadagiti balay ti ili,
Linungoganda pay pasdek ti batasang pambansa;
Isu a no panawen ti eleksiyon, linaon ti balota, maal-alia;
Rangtay a di natuloy ken marmarba
Kasta met natapuk ken lasonglasong a kalsada
Amin dagitoy, aramid dagiti al-alia;
Sabali laeng met dagiti nakapatig nga aswang
Nga agsapsapul sepsependa a dara
Kadagiti palengke wenno kalkalsada,
Nasken nga agbaribarika di la ket makabatbatika a matda!
-immuna a naisurat iti Oktubre 31, 2005 ( Halloween Night)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn